
A szilvásváradi pisztrángtelep sebespisztráng- tenyészállományának genetikai vizsgálata

A sebes pisztráng (Salmo trutta m. fario) számos európai állományának genetikai vizsgálatát követően a faj öt fő evolúciós vonalát különítettek el (atlanti, dunai, mediterrán, adriai, márvány), amelyek földrajzi elterjedése is eltérő. További kutatások feltárták az őshonos és a betelepített vérvonalak hibridizációját különböző vízfolyásokban, és a hibridek természetes vizekbe telepítésével végrehajtott genetikai szennyezés problémáját. Mivel a Magyarországon élő populációk ilyen irányú felmérése az elmúlt években kezdődődött, így célul tűztük ki egy, ezidáig nem vizsgált magyarországi sebes pisztráng tenyészállomány genetikai hátterének feltárását.
Vizsgálataink helyszíne a Szilvásváradon található pisztrángtelep volt. A telep sebes pisztráng tenyészállományát 2014 március 14-én mintáztuk, amely során az állomány 75 egyedét passzív mágneses azonosítóval (PIT tag) megjelöltük, és a genetikai analízishez szövetmintát gyűjtöttünk a halak farok alatti úszójából. DNS izolálás után a dunai és atlanti vonal elkülönítéséhez hét, a korábbi kutatások során már sikeresen alkalmazott genetikai markert használtunk. A mitokondriális DNS kontroll régióját, valamint a sejtmagi DNS-ben kódolt tejsav dehidrogenáz (LDH) és szomatolaktin (SL) gének egyes szakaszait PCR-RFLP analízissel vizsgáltuk, továbbá négy mikroszatellit lókusz (BFRO 002, OMM 1064, Ssa 408 uos, Sso SL 417) genotipizálását végeztük el.
Az anyai öröklődésű mitokondriális DNS vizsgálati eredményei alapján az állomány kisebb hányadában jelentkezik a dunai haplotípus (23%), amely eloszlás a sejtmagi DNS markerek esetében is megfigyelhető (LDH: 21%, SL: 23%). A mikroszatellit lókuszok vizsgálata során szintén az atlanti (6-74%) és közös allélok (0-49%) nagyobb arányát tapasztaltuk egy kisebb mértékű dunai allélarány mellet (1-23%), azonban az OMM 1064, Ssa 408, Sso SL 417 lókuszok esetében nagy százalékban (6-16%) jelentek meg olyan allélok, melyeket ezidáig más országokban még nem publikáltak. A főbb populációgenetikai paraméterek alapján elmondható, hogy az állomány Hardy-Weinberg egyensúlyban van, az állomány egészét tekintve egészséges.
A tanszéken folytatott vizsgálatok során hasonló eredményeket tapasztaltak a többi magyarországi helyszínen is. Elemzéseink során egyértelműen dunai egyed nem különíthető el, azonban az őshonos dunai génhányad aránya növelhető az egyedi azonosító rendszer segítségével elvégezhető tudatos, célzott keresztezésekkel.



